Wara s-suċċess tal-promozzjoni fuq rotot tar-Renju Unit, l-Air Malta ħabbret li qed toffri skont ta’ 25 fil-mija fuq biljetti ghall-ivvjaġġar għall-Italja, il-Belġju, l-Olanda, Franza, il-Greċja u l-Bulgarija. Fi stqarrija l-Air Mazlta qalet li l-biljetti għall-ivvjaġġar għandhom jinxtraw sa mhux aktar tard minn 23:59 tat-28 ta’ Settembru. L-iskont japplika għall-ivvjaġġar bejn l-1 ta’ Novembru 2014 u l-31 ta’ Lulju 2015. L-offerta mhijiex valida fuq titjiriet li joperaw lejn Parma u Marsilja. L-Air Malta qalet li din hija għal darb’oħra opportunità kemm għal-Maltin kif ukoll għat-turisti biex jakkwistaw titjira bl-irħis mingħand l-Air Malta bl-opportunità li jagħżlu d-dati tal-vjaġġ fuq perjodu ta’ disa’ xhur. Il-Viċi Kap Uffiċjal Kummerċjali tal-Air Malta, Joe Galea qal li wara s-suċċess tal-promozzjoni fuq destinazzjonijiet fir-Renju Unit, meta nbiegħu biljetti sitt darbiet aktar min-numru ta’ postijiet li kien nbiegħu matul l-istess ġimgħa s-sena li għaddiet, issa qed jestendu l-offerta tax-xitwa għal ħames destinazzjonijiet Ewropej popolari oħrajn. Żied li l-linja nazzjonali probabilment toffri l-aqwa ħin ta’ tluq f’dawn id-destinazzjonijiet u b’hekk il-klijent ikollu aktar ħin għad-dispożizzjoni tiegħu fil-pajjiż. Il-biljetti bi skont jistgħu jiġu riżervati minn www.airmalta.com . Il-postijiet huma soġġetti għad-disponibbiltà. Termini u kundizzjonijiet japplikaw.